Lamborghini Gallardo

Lamborghini Gallardo je super športové auto vyrábané automobilkou Lamborghini. Gallardo je dnes najvyrábanejší model automobilky, vďaka predaju viac ako 5 000 kusov za prvé tri roky. Každé auto stojí okolo $180 000 až $210 000. Pomenované je po slávnom plemene bojového býka.

História

Predstavenie 
Gallardo bolo predstavené v roku 2003 na autosalóne v Ženeve, ako menšia a lacnejšia alternatíva k modelu Lamborghini Murciélago. Model s pohonom všetkých štyroch kolies, hliníkovou konštrukciou, hmotnosťou 1430 kg, desaťvalcovým motorom s objemom 4961 cm3, výkonom 365 kW a maximálnou rýchlosťou 309 km/h, sa mal začať vyrábať vo väčších sériach ako Murciélago a stať sa konkurentom Ferrari 360 Modena.

Zámer automobilky sa podaril a už v roku 2005 bolo na svete 3 000 áut tohto modelového radu. Gallardo sa tak stal najpredávanejším modelom áut Lamborghini, keď prekonal Lamborghini Diablo s 2903 predaných kusov. V nasledujúcom roku (2006) sa talianskej automobilke podarilo predať 2086 kusov. Lamborghini tak oslávilo ďalšie jubileum, 5000 áut Gallardo.

Pre modelový rok 2006 prišla automobilka s mnohými technickými zmenami, dokonca výkon motora bol zvýšený na 382 kW.

Concept S a Gallardo Spyder 

V roku 2005 v Ženeve predstavilo Lamborghini Concept S, roadster na základe Gallarda s rozdeleným čelným sklom a oddeleným priestorom pre vodiča a spolujazdca. Špekulovalo sa, či koncept v nezmenenej podobe pôjde do výroby pod názvom Lamborhini Piton.

Z rozdelenia priestoru pre vodiča a spolujazdca sa nakoniec upustilo. Na konci roku 2005 bolo vo Frankfurte nad Mohanom odhalené Lamborghini Gallardo Spyder. Začiatkom roka 2006 sa otvorené Lamborghini dostalo do výroby.

Technicky je Spyder totožný s kupé. Hlavným rozdielom je elektrohydraulicky ovládaná sklápateľná strecha, ktorej zloženie trvá 20 sekúnd. Pod kapotou ukrýva päťlitrový desaťvalec s výkonom 382 kW (520 koní) a prevodovku pochádzajúcu zo špeciálnej edície Gallardo SE. Spyder vďaka tomu zrýchľuje z 0 na 100 km/h za 4,3 sekundy a dosiahne najvyššiu rýchlosť 314 km/h. So stiahnutou strechou "len" 307 km/h. Otvorené Gallardo Spyder váži 1590 kg, čo je o niekoľko kilogramov viac ako pri kupé.

Facelift 

V roku 2008 bolo v Ženeve odhalené faceliftované kupé Lamborghini Gallardo LP 560-4. Na jeseň toho istého roku bol predstavený aj zmodernizovaný Spyder. Okrem agresívnejšieho dizajnu, ktorý v mnohom pripomína Lamborghini Reventón, sa Gallardo dočkalo aj nového motoru s vyšším výkonom.

Dôležité zmeny sa dotkli prednej časti auta. Predná časť sa zašpičatila, zmenili sa typické nasávacie otvory vzduchu a na predné svetlomety bola použitá kombinácia technológie LED a xenon. Zadné svetlá prestali zasahovať nad hornú kapotu a zmenil sa aj vývod horúceho vzduchu pod nimi. Konštrukčné zmeny na zadnej časti mali viesť k optickému zníženiu auta. Takmer nezmenený zostal interiér, kde boli upravené budíky a mierne zmeny dostali aj ovládacie prepínače. Rozšírila sa paleta jemných koží interiéru.

Objem desaťvalca bol zvýšený u obidvoch karosárskych verzií na 5204 cm3. Motor by mal lepšie reagovať v celom rozsahu otáčok. Maximálny výkon sa zvýšil na 412 kW pri 8000 otáčok/min. (560 koní - teda označenie LP 560-4, štvorka odkazuje na pohon všetkých štyroch kolies) a 560 Nm pri 6500 otáčok/min. Maximálna rýchlosť kupé sa zvýšila na 325 km/h. Z 0 na 100 km/h zrýchľuje za 3,7 sekundy, na 200 za 11,8 sekundy. Hoci hmotnosť motora išla hore o 10 kg, hmotnosť uzavretej verzie klesla o 20 kg (1410 kg). Aerodynamika modernizovaného modelu by mala byť o 31% efektívnejšia. Zmeny by mali pomôcť znížiť emisie CO2. Zmenou prešla ako manuálna tak i sekvenčná prevodovka E-gear, poskytujúca o dve pätiny vyššiu rýchlosť radenia. Nový je tiež podvozok a pohon všetkých štyroch kolies.

Gallardo LP 560-4 Spyder oproti kupé zrýchľuje z 0 na 100 km/h o 0,3s dlhšie (rovné 4 sekundy), akcelerácia na 200 km/h trvá dlhšie o 1,3s. Maximálna rýchlosť je nižšia len o 1 km/h.

Cena inovovaného kupé začína na 173 740 €.

Limitované edície 
Gallardo sa dočkalo mnohých limitovaných edícii so špeciálnymi jazdnými vlastnosťami alebo upraveným vzhľadom, či už priamo od Lamborghini alebo od firiem venujúcim sa úpravám áut ako Hamann, IMSA alebo Momo.

SE 

Koncom roka 2005 bola predstavená limitovaná 250-kusová séria Gallardo SE (Special Edition), ktorá sa od bežného Gallarda na prvý pohľad líši dvojfarebným prevedením.

Pre Gallardo SE pripravilo Lamborghini paletu šesť farieb: dva odtiene šedej, bielej (Balloon White), žltej (Giallo Midas), oranžovej (Arancio Borealis) a zelenej (Verde Ithaca). Šesticu farieb dopĺňa farba čierna (Nero Noctis), použitá na streche, kapote motora, prednom a zadnom spojleri a na spätných zrkadlách. Interiér je tiež dvojfarebný, kombinujúci čiernu farbu s farbou prevládajúcou v exteriéri. Zadné svetlá sú ľahko zafarbené. Brzdové strmene sú lakované šedou alebo žltou farbou.

Najnovšie sa na aute objavili kolesá Callisto s pneumatikami Pirelli. Gallardu bola do výbavy taktiež pridaná zadná kamera pre jednoduchšie cúvanie. Manuálna šesťstupňová prevodovka bola pre SE verziu prepracovaná, a za príplatok je k dispozícií robotizovaná prevodovka E-Gear.

Lamborghini Gallardo prišiel na trh s cenou 141 500 €.

Nera 
Gallardo Nera bol predstavený na Parížskom autosalóne v roku 2006. Jazdné vlastnosti a výkon je rovnaký ako pri Gallarde SE (382 kW). Je k dispozícii len v čiernej farbe. Čierna sa používa aj na kolesá a v interiéri, kde sú ale aj kontrastné biele prvky. Brzdové kotúče sú maľované špeciálnou striebornou. Vyrobených ich bolo len 185, z toho 60 kusov určených pre americký trh.

Superleggera 

Špeciálna verzia Gallardo Superleggera, bola odhalená roku 2007 na autosalóne v Ženeve a svojimi parametrami sa zaradila medzi autá ako Ferrari 430 Challenge alebo Porsche 911 Turbo. Koniec edície nastal s nástupom inovovaného Gallarda LP560-4 v roku 2008.

Superleggera je označenie pre odľahčené verzie áut Lamborghini. Prvým autom nesúcim toto označenie bola odľahčená verzia Lamborghini 350 GT z roku 1964.

Model Superleggera sa vyrobilo len 172 kusov, z toho 10 v bielej, 34 v šedej, 37 v čiernej, 45 v žltej a 46 v oranžovej farbe. Od klasického prevedenia, sa Superleggera opticky odlišuje čiernym pruhom na boku a prvkami z uhlíkového kompozitu.

Superleggera v porovnaní s pôvodným Gallardom má o 100 kg ľahšiu karosériu. Nižšia hmotnosť bola dosiahnutá použitím uhlíkového kompozitu na panely dverí, kryt motora, difúzor, kryt spodnej časti auta, stredový tunel, nosné škrupiny sedadiel a vonkajšie spätné zrkadlá. Na priehľadné časti krytu motora a tiež na niektoré sklá vozidla bol použitý namiesto skla ľahší polykarbonát.

Podobne ako základný model, aj Superleggera má pohon všetkých štyroch kolies a pod kapotou desaťvalec. Avšak motor oproti klasickej verzii dosahuje približne o 10 kW vyšší výkon, t. j. 390 kW pri 8000 ot./min a krútiaci moment 510 Nm pri 4250 ot./min. Z 0 na 100 km/h tak Superleggera zrýchľuje za 3,8 sekundy a maximálnu rýchlosť vytiahne na 315 km/h.

LP 550-2 Valentinom Balboni 

Edícia 250 kusov s označením LP 550-2 bola predstavená v roku 2009, so šesťstupňovou manuálnou prevodovkou, pohonom len zadných kolies a mierne nižším výkonom (405 kW/550 koní) než sériová verzia. Z 0 na 100 km/h dokáže zrýchliť za 3,9 sekundy a maximálnu rýchlosť dosahuje 320 km/h. Pohotovostná hmotnosť klesla na 1 380 kg. Táto edícia bola pomenovaná po testovacom jazdcovi Lamborghini Valentinovi Balboni, ktorý pre automobilku pracoval 40 rokov. Najal ho sám Ferrucio Lamborghini v roku 1968 a zamestnancom spoločnosti bol až do roku 2008, kedy odišiel do dôchodku. Následne na to s Lamborghini podpísal dvojročný kontrakt ako konzultant, s opciou na viacnásobné predĺženie spolupráce.

LP 570-4 Superleggera a Spyder Performante 
V roku 2010 odhalilo Lamborghini druhú generáciu Superleggery. Hmotnosť sa oproti sériovému modelu znížila o 70 kilogramov. Zmenil sa predný nárazník a nad zadnou časťou pribudol karbónový spojler. Maximálna rýchlosť je 325 km/h. Zrýchlenie z 0 na 100 km/h podľa automobilky auto zvládne za 3,4 sekundy, no fastestlaps.com uvádza 3,2 sekundy.

Na jeseň 2010 sa odľahčenej verzie s 570 koňmi dočkal aj Spyder. To nesie označenie LP 570-4 Spyder Performante. O 65 kg ľahší model dosahuje výkon 419 kW a krútiaci moment 540 Nm. Z 0 na 100 km/h dokáže zrýchliť za 3,9 sekundy. Ručička tachometru sa zastaví na 324 km/h. K dispozícii je šesťstupňová automatická prevodovka E-Gear alebo manuálna za rovnakú cenu. Využité boli kompozitné materiály vystužené uhlíkovými vláknami. Dizajnéri sa pohrali s predkom, bočnými prahmi, zadným difúzorom a kapotu ozdobili dvomi krátkymi a úzkymi pásmi. Podlaha auta je úplne zakrytovaná. Auto má osadené ľahké 19-palcové kolesá obuté do pneumatík Pirelli P Zero Corsa.

Gallardo v službách polície 

V roku 2004 získala špeciálne upravený model dopravná polícia v Kalábrii.

Referencie

Externé odkazy 
 Lamborghini oficiálne stránky 
 Gallardo GT3

Automobily Lamborghini